
Gan ddefnyddio’r proffil disgybl a roddir, nodwch sut y gellid cwrdd ag agweddau penodol
o ddatblygiad cyfannol y plentyn mewn lleolaid addysgol. Defnyddiwch gyfeiriadau at ddamcaniaethau perthnasol, ymchwil ac enghreifftiau o arfer rhagorol fel sail i hyn.

Mae gan athrawon gyfrifoldeb mawr wrth gynorthwyo gyda datblygiad plentyn. Rhaid iddynt sicrhau bod y dysgwyr yn dangos cyflawniad a dilyniant ar draws yr holl Faesydd Dysgu, trwy arsylwi, asesu a chynllunio gofalus ac effeithiol. Dywed y cwricwlwm newydd, rhaid ei fod yn “adlewyrchu’r profiadau, gwybodaeth a sgiliau y dylai plant ddod ar eu traws drwy gydol eu haddysg.” (Newton, 2020, tud 2) Mae’r dull cyfannol yn canolbwyntio ar bwysigrwydd lles personol, corfforol ac emosiynol plentyn, yn enwedig yn ystod eu blynyddoedd cynnar. Mae’r datblygiad yma yn allweddol i ddatblygiad cynnar plentyn. 

Yn sicr, rhaid i athrawon y blynyddoedd cynnar fonitro datblygiad plentyn gan adlewyrchu unrhyw bryderon. Nododd athro dosbarth Ella llawer o gryfderau yn ei phroffil Cyfnod Sylfaen, ond hefyd nododd nifer o bryderon oedd yn tynnu sylw at ei datblygiad llawn o fewn y meysydd dysgu.  Mae mewnbwn cynorthwywyr dysgu eraill yn hanfodol wrth edrych ar ddatblygiad cyflawn Ella.
Wrth astudio Proffil Cyfnod Sylfaen Ella, dangosai hi ychydig o ddatblygiad emosiynol cadarnhaol, ond yn dangos nifer o agweddau anaeddfed iawn. Dywed un o ddamcaniaethau Erik Erikson pan fod plentyn yn teimlo’n ansicr maent yn edrych tuag at ei prif ofalwr am sefydlogrwydd a chysondeb gofal. (McLeod, 2013, tud 2)  Mae hyn yn rhywbeth a welir yn Ella. Er ei bod wedi mynychu’r lleoliad ers 6 mis bellach, mae’n dal i deimlo gor-bryder wrth wahanu wrth ei mam. Dangosai ei bod yn gweld amgylchedd yr ysgol yn ddryslyd, a nodir ei bod yn ei chael hi’n anodd dilyn arferion ystafell ddosbarth. Mae’r ddamcaniaeth yn nodi bod y canlyniad o gyflawni cydbwysedd delfrydol o fenter unigol, a pharodrwydd i weithio gydag eraill yn golygu bod yr unigolyn yn cael ymdeimlad o bwrpas, ac er mwyn gwella hyn rhaid datblygu ymdeimlad o ymddiriedaeth a fydd yn cario i berthnasoedd eraill.  (McLeod, 2013, tud 2) Am ei hoedran dylai Ella (yn ôl Erikson) fod yn dechrau cynllunio gweithgareddau, gwneud gemau, a chychwyn gweithgareddau gydag eraill. Os cânt y cyfle hwn, gall ddatblygu ymdeimlad o fenter, a theimlo'n ddiogel a fydd yn arwain at fwynhau mynychu’r ysgol. 
Byddai amserlen weledol yn helpu Ella i ddeall trefn ac ystrwythur wrth iddi gyrraedd ar ddechrau diwrnod ysgol, ac yn ei gwneud iddi ymlacio gan wybod yr hyn sydd o’i blaen. Dywed Confensiwn y Cenhedloedd Unedig ar Hawliau Plant, “children should be informed, involved and consulted about all decisions that affect their lives.” (Kellett, 2010, tud 195) 
Mae’n gadarnhaol bod Ella’n dechrau cyfleu ei theimladau ac yn dangos emosiynau gwahanol.  Dechreuai ddeall bod teimladau gwahanol gan eraill yn gallu newid, ac felly byddai rhyw elfen o empathi yn dechrau ymddangos.  Er hyn, mae Ella dal i fod yn ddibynnol iawn ar gwmni a chyfarwyddiadau oedolion gan ei gweld hi’n anodd i wneud dewisiadau.  Profai hyn bod ganddi hunan hyder isel, a gall hyn gael effaith ar sut mae hi’n canfod ei hun, ac o ganlyniad methu gwneud penderfyniadau. Wrth ddatblygu’n araf, mae tuedd iddynt feddwl eu bod yn colli allan ar rywbeth arall wrth wneud penderfyniadau, ac felly mae’n bwysig i’r athro dosbarth ddathlu camau bach o ddatblygiad Ella ym mhob agwedd o fywyd ysgol.  Gwelwyd hyn yn fy mhrofiadau Pontio gyda Seren yr wythnos, Siart ymddygiad, a murlun gwaith gwych. Byddai rhain yn enghreifftiau byddai o fudd i ddatblygiad Ella i wella ei hyder.  Dywed TeachStarter (2019) bod dathlu llwyddiant yn cael effaith sylweddol ar “memory, learning, motivation and other cognitive functions.”  Ffordd arall o helpu Ella i ddysgu, a rheoli ei emosiwn ydy drwy glywed amryw o storiau. Byddai’r Rhaglen “Pori Drwy Stori” sy’n helpu plant y Derbyn â’u llythrennedd yn ffordd effeithiol o wneud hyn. Y mae’n darparu digon o eirfa emosiynol gyda chynnwys creadigol er mwyn gwella llythrennedd. (Llywodraeth Cymru, 2017, tud 12).  Trwy ddefnyddio adnoddau’r rhaglen, adref ac yn yr ysgol, bydd yn datblygu rhwystr pennaf Ella (sy’n peri gofid) sef ei iaith cyfyngedig.  Mae ei siarad yn aneglur, gan roi atebion un gair.  Mae’n bwysig nawr i gydnabod hyn yn syth, gan feithrin iaith i allu fynegi emosiwn drwy eiriau. Mae angen helpu Ella i ffocysu ar roi geiriau i deimladau, er mwyn gallu dechrau rheoli emosiynau’n well. Yn sicr, byddai hyn yn atgyfnerthu datblygiad Ella’n fwy positif, gan arwain at gynnydd araf ond cadarnhaol, ac annog hunan hyder.

Dywed Theori Systemau ecolegol Bronfenbrenner bod yr amgylchedd yn effeithio ar ddatblygiad plentyn. Mae’r theori mewn trefniant o bedwar ystrwythur rhyng-gysylltiedig. Un enghraifft yw’r “Microsystem” sydd â nodweddion corfforol penodol, lle mae person wedi ei leoli, fel y cartref neu faes chwarae, ac y gall y person sy'n datblygu rhyngweithio mewn ffordd wyneb yn wyneb ag eraill. Y lleoliad yw un lle mae gweithgareddau rhyngbersonol yn cymryd rhan dros amser yn elfennau cyfansoddiadol. (Rosa. E a Tudge. J, 2013, tud 4 )

Mae amgylchedd plentyn yn cael effaith andwyol ar ei ddatblygiad corfforol. Mae’r datblygiad hwn yn cynnwys sgiliau echddygol bras a manwl (Hamilton,  2017, tud 1). Dangosai Ella drafferthion yn y ddau sgil yma; mae ei symudiadau mawr yn ymddangos yn simsan, ac mae ei sgiliau echddygol gyda’r dwylo a’r bysedd yn wan.   Mae Ella dal yn ddibynnol ar oedolyn ar gyfer nifer o weithgareddau, ac angen cefnogaeth.   Mae angen cefnogaeth athro dosbarth Ella i ddarparu digon o gyfleoedd iddi i feithrin sgiliau corfforol, gan arwain at annibynnedd a hyder wrth chwarae. Yr ardal allanol bydd yn hybu hwn orau. “Outdoor learning shows great potential as a tool for health promotion and improving educational outcomes and a key component for the development of children (Marchant, 2019, tud 3). Dylai Ella cael digon o gyfleodd i chwarae’n rhydd ar feiciau, sgwteri a  fframau dringo, gan wella rheolaeth a chyflymder. Yn ogystal â chwarae rhydd, mae angen digon o sesiynau ymarfer corff strwythuredig ar Ella. Fe fyddai bocs ymarfer corff gyda offer megis rhaffau sgipio, peli a batiau o fydd mawr iddi er mwyn cael profiadau eang, oherwydd bod y ffordd hyn o ddysgu yn ffocysu ar “experimental, hands-on learning in real-life environments through senses, e.g, through visual, auditory, and tactile means, improving students’ (Khan, 2019 tud 2).

Dangosai Ella gyfyngiad yn ei rhan uchaf o’r corff, sef y sgiliau modur bach. Nodir sawl gwaith ym mhroffil Ella fod y Maes Iaith, Llythrennedd a Chyfathrebu yn dangos y  diffyg rheolaeth dwylo, bysedd ac ysgrifennu sydd ganddi.  Mae datblygu'r tasgau pwysig yma yn hanfodol, gan fagu annibynnedd yn raddol.  Mae’n bwysig i addysgwyr Ella i ddatblygu’r sgiliau sylfaenol yma’n syth, ac felly byddai gosod Gorsaf Marcio yn y dosbarth yn fuddiol iawn.  Dylai’r orsaf gynnwys sisyrnau, creonau a phensiliau o feintiau gwahanol, gyda gweithgareddau diddorol gan nodi nad yw Ella wedi sefydlu dewis llaw pendant yn ei hysgrifennu. Mae hyn yn dangos bod sgiliau echddygol bach gwan ganddi, ac yn blino wrth ysgrifennu, felly yn newid dwylo yn ystod gweithgareddau echddygol bach. Mae angen dod o hyd i’r llaw ddominyddol gydag Ella, a gellir dod o hyd i hyn wrth iddi ddewis y mwyafrif o wrthrychau sydd o’i blaen gyda’i hochr ddymunol.  Yn dilyn hyn, mae’n bwysig i weithio ar reolaeth pensil, gyda gafael da a fydd yn galluogi’r plentyn i’w symud mewn ffordd a fydd yn llifo, gan arwain at linellau syth a chrwn. Mae effeithlonrwydd sgiliau echddygol, manwl yn dylanwadu’n sylweddol ar safon y gwaith, yn ogystal a chyflymder ac ansawdd y gwaith. (Wainwright, 2019, tud 2-3).  Ar ôl llwyddo i wella rheolaeth pensil, byddai angen darparu digon o weithgareddau sy’n datblygu sgiliau creadigol gwell, gan allu creu siapiau mwy cymhleth o ddilyn llinellau igam ogam, ac ysgrifennu cynnar fel ffordd ymlaen a fydd yn arwain at ffurfio llythrennau.

Sylfaen y fframwaith cysyniadol yw damcaniaeth datblygiad cymdeithasol – “arweiniodd y ddamcaniaeth hon at fodelau o ddysgu cymdeithasol sy’n rhagdybio bod dysgu yn ddibynnol ar ryngweithio a chydweithio rhwng athro a dysgwr mewn perthynas sy’n symbiotig. (Daly, 2020, tud 4). Mae rhyngweithio cymdeithasol cynnar yn hanfodol ar gyfer datblygiad plentyn, a gyda’r amgylchedd cywir, gellir datblygu sgiliau ieithyddol cryf - creadigrwydd, empathi, cyfathrebu a hyder.  Y sgiliau yma sydd angen i Ella i ddatblygu, er mwyn iddi gael y gefnogaeth emosiynol a chymdeithasol.  

Dechreuai diwrnod Ella ar yr ochr negyddol, gan nad yw’n hapus i wahanu wrth ei mam yn y bore. Disgwylir i blant y blynyddoedd cynnar i fod yn emosiynol am y diwrnodau cyntaf, ond ar ôl chwe mis yn yr un lleoliad, disgwylir gwelliant yn yr agwedd yma a hyder.  Gall athro dosbarth Ella annog ei brwdfrydedd i fynychu’r ysgol gan ddewis gweithgareddau hwylus ac anstrwytheredig, sydd o ddiddordeb i ddenu Ella i’r ysgol. Bydd hyn yn datblygu hunan hyder a hunan reolaeth. “Arferion syml ar gyfer ymwybyddiaeth ofalgar yn helpu i leddfu gorbryder” (Hughes, 2020 tud 115). 

Yr hyn sy’n sefyll allan ym mhroffil Ella o ran sgiliau cymdeithasol, ydy’r ffaith nad yw hi’n barod i ryngweithio ag oedolion na chyfoedion, ac y mae’n chwarae ar ei phen ei hun gan ddangos diffyg ymwybyddiaeth o gyfoedion.   Felly, mae’n hanfodol i adeiladu perthynas â hi gyda phwyslais ar fod yn bositif.  Mae angen ffocysu ar y pethau y gellir ei gwneud, gan esbonio'r hyn sydd angen i ddigwydd.  Mae rhan allweddol gyda’r oedolion yma i gefnogi Ella trwy ymgysylltu a hi yn ystod y chwarae, a parchu ei phenderfyniadau chwarae. Mae angen iddynt i wneud gweithgareddau sy’n cael eu harwain gydag Ella yn ganolog, a’i chefnogi yn yr holl feysydd dysgu, a hefyd i ryngweithio  gyda’i chyfoedion. Yn sicr, bydd gweithgareddau ag arweinir gan oedolion yn hybu sgwrs, cyd-chwarae, rhannu, cyd-weithredu, a llawer mwy a fydd o ganlyniad yn sail gadarn a phositif i Ella.  

Wrth edrych ar sgiliau cymdeithasol Ella, y mae’n nodi ei bod yn amharod i rannu adnoddau yn ystod gweithgareddau. Ffordd o ddatrys hyn yw gwneud defnydd o’r ardal allanol sy’n rhoi cyfle iddi ddatblygu ei hyder. Gall athro gynorthwyo’r datblygiad hyn drwy addysgu yn yr awyr agored, a chyfrannu at ddatblygiad ieithyddol modern ac yn effeithiol wrth ddatblygu sgiliau cymdeithasol a chreadigrwydd (Ozyilmaz, 2017 tud 5). Mae rôl athro yn hanfodol i ddatblygiad plentyn i unrhyw fath o ddysgu allanol. Anogir chwarae rhydd, gan wneud y plentyn yn ganolog i ddatblygu sgiliau. Pwysleisiaf ar y strategaeth yma oherwydd fe nodir yn y profiad pontio y gall newid gymeryd lle mewn disgyblion o fewn 3 wythnos. Wrth edrych ar agwedd gymdeithasol Ella, mae angen rhaglen i’w hannog i ymgysylltu, a rhyngweithio gyda’i hamgylchedd, a chanolbwyntio ar yr ardal allanol er mwyn adeiladu ar ei hunan hyder â theimlad positif i allu cwblhau gweithgareddau bach a syml, ond yn adeiladol.

Er bod sgiliau cymdeithasol Ella yn ymddangos yn wan, nodir ei bod yn aelod poblogaidd, ac yn hapus yn y dosbarth sy’n dangos hoffter at blant eraill. Dangosai ymchwil bod “sense of community could be regarded as a ‘‘catalyst’’ for participation and community development”.  Hefyd y mae “friendship, peer acceptance, and social relations enhance the development of social skills” (Prati, 2017, tud 3).  Diddorol yw sylwi ei bod hi’n mwynhau cael plant eraill i ofalu amdani, a bydd Ella’n elwa o’r sefyllfa yma, gan ddysgu drwy ddynwared plant eraill ac edrych arnynt fel model-rôl gan ddilyn ymddygiad dysgedig. Mae sicrhau dechreuad llwyddiannus i blentyn oed Cyfnod Sylfaen yn hanfodol, gan gyflawni addysgu safonol.  Rhaid cyd-bwyso’r chwarae a’r dysgu, gan roi cyfleoedd di-ri a fydd yn dangos datblygiad llawn.  Ym mhob cyfarfyddiad, dylai addysgwyr gwneud penderfyniadau am yr adnoddau y defnyddir, ac am y cwestiynau a gofynnir.  Cadarnhaol ydy’r ffaith mai merch fach hapus a phoblogaidd ydy Ella, sy’n sylfaen bositif i’w datblygiad.  Gydag ymyrraeth gywir a phriodol, fe fydd ei hymddygiad cymdeithasol yn gwella, gan sefydlu ei hymddygiad emosiynol. Daw nodweddion pwysig, megis rhannu ag eraill, datrys problemau, cyd-weithredu a chyfranogiad grŵp yn fwy naturiol i Ella wrth ddynwared ei chyfoedion, a dilyn arferion da. Mae cynnal gweithgareddau corfforol yn hyrwyddo tyfiant a datblygiad iachus, ac mae angen y gweithgareddau yma ar Ella er mwyn gwella’i sgiliau echddygol, canolbwyntio a meddwl. Felly rôl addysgwyr Ella ydy sicrhau datblygiad yn yr holl feysydd dysgu, gan asesu a monitro’n rheolaidd, ac ymyryd yn briodol i sicrhau datblygiad i’w llawn botensial hi.

